Röntgenastronoomia
Röntgenastronoomia on astronoomia haru, mis tegeleb röntgenallikate otsimise ja uurimisega. Röntgenikiirgust tekitavad tavaliselt taevakehad, mis sisaldavad kuumi gaase ning mille temperatuur on miljon kelvinit ja enam. Kuna Maa atmosfäär neelab röntgenikiiri, kasutatakse kosmilise röntgenikiirguse uurimiseks peamiselt kosmoseteleskoope ja atmosfääri kõrgematesse kihtidesse tõusvaid õhupalle. Röntgenastronoomia sai alguse 1948. aastal, kui avastati Päikeselt lähtuv röntgenikiirgus. Tõsisem uurimistöö algas 1962. aastal, kui Skorpioni tähtkujust avastati Scorpius X-1, mis oli esimene väljaspool Päikesesüsteemi avastatud röntgenikiirguse allikas.